2.

Med henblik på punkt 1 skal karantænebetingelserne i lokalerne og faciliteterne på det sted eller de steder, hvor aktiviteterne skal gennemføres, være tilstrækkelige til, at materialet kan håndteres forsvarligt, således at relevante skadegørere holdes under kontrol, og risikoen for spredning af sådanne skadegørere udelukkes. For hver aktivitet, der er angivet i ansøgningen, skal risikoen for spredning af de skadegørere, der holdes under karantænebetingelser, bestemmes af det ansvarlige officielle organ under hensyn til den påtænkte materialetype og aktivitet og til skadegørernes biologi, måden, hvorpå de spredes, samspillet med miljøet og andre relevante faktorer i forbindelse med den risiko, som det pågældende materiale frembyder. På grundlag af vurderingen af risikoen overvejer og fastsætter det ansvarlige officielle organ: a) følgende karantæneforanstaltninger for lokalerne, faciliteterne og arbejdsprocedurerne: — fysisk isolering fra alt andet plante-/skadegøremateriale, herunder overvejelse af kontrol med vækster i omkringliggende områder — udpegning af en kontaktperson, der er ansvarlig for aktiviteterne — begrænsning af adgangen til lokalerne og faciliteterne og til det omkringliggende område til navngivne personer — passende identifikation af lokalerne og faciliteterne med angivelse af aktivitetstype og ansvarligt personale — føring af et register over aktiviteterne og en vejledning i arbejdprocedurer, herunder procedurer i tilfælde af, at skadegørere undslipper fra karantæne — passende sikkerheds- og alarmsystemer — passende kontrolforanstaltninger for at hindre indslæbning og spredning af, og skadegørere i lokalerne — kontrollerede procedurer for prøvetagning og for flytning af materialet mellem lokaler og faciliteter — kontrolleret bortskaffelse af affald, jord og vand — passende hygiejne- og desinfektionsprocedurer og -faciliteter for personale, bygninger og udstyr — passende foranstaltninger og faciliteter til bortskaffelse af forsøgsmateriale — passende indekseringsfaciliteter (herunder til undersøgelser) og -procedurer, og b) yderligere karantæneforanstaltninger alt efter den pågældende materialetypes specifikke biologi og epidemiologi og de godkendte aktiviteter: — opbevaring i faciliteter med adgang for personalet gennem en sluse — opbevaring under overtryk — opbevaring i beholdere, hvorfra materialet ikke kan undslippe, med passende maskestørrelse og andre hindringer, f.eks. vandbarriere for mider, lukkede jordbeholdere for nematoder, elektriske insektfælder — opbevaring isoleret fra andre skadegørere og andet materiale, f. eks spiseligt virusinficeret plantemateriale og værtsmateriale — opbevaring af avlsmateriale i beholdere med håndteringsanordninger — ingen krydsning af skadegørere med lokale stammer eller arter — undgåelse af fortsat dyrkning eller avl af skadegørere — opbevaring under forhold, under hvilke skadegørerens formering nøje kontrolleres, f.eks. under en miljøordning af en sådan art, at der ikke forekommer diapause — opbevaring på en sådan måde, at der ikke kan forekomme spredning af skadegørere, f.eks. bør luftstrømme undgås — procedurer til kontrol af, at kulturer af skadegørere er fri for parasitter og andre skadegørere — hensigtsmæssige kontrolprogrammer for materialet for at udelukke eventuelle vektorer — for in vitro-aktiviteter, håndtering af materialet under sterile forhold: indretning af laboratoriet til gennemførelse af aseptiske procedurer — opbevaring af skadegørere, der spredes af vektorer, under sådanne forhold, at der ikke forekommer nogen spredning via vektorer, f.eks. kontrolleret maskestørrelse, tilbageholdelse af jord — sæsonbestemt isolering for at sikre, at aktiviteterne finder sted i perioder med ringe plantesundhedsrisiko.